জানাজায় অংশ নেয়া নিহতর স্বজনদের আহাজারিতে পুরো এলাকার পরিবেশ ভারি হয়ে উঠে। এ ঘটনায় চট্টগ্রাম জেলা প্রশাসক মিরসরাইয়ে তিন দিনের শোক ঘোষণা করেছেন।  এদিকে পুরো মিরসরাইয়ে শোকের ছায়া নেমে এসেছে। নিহতদের পরিবারে চলছে শোকের মাতম। বিভিন্ন মিডিয়ার সংবাদদাতারা জানান, এমন হৃদয়বিদারক ঘটনা দেখেও  কিভাবে যে এখনও টিকে আছি তা বুঝতে পারছি না। সাংবাদিক জীবনে অনেক দুর্ঘটনা দেখেছি, কিন্তু এতগুলো কিশোর লাশের মিছিল দেখে উপস্থিত কেউই ঠিক থাকতে পারছে না। তারপরও উদ্ধার কর্মীরা থেমে ছিল না তাদের উদ্ধার কাজে। কেউ কেউ আবার স্বজনের লাশ দেখে স্তব্ধ। এত লাশের ভিড়ে একটা লাশকে যেন কিছুই মনে হচ্ছে না।  পুলিশ ও স্থানীয় সূত্র জানায়, মিরসরাই উপজেলা সদরে বঙ্গবন্ধু স্মৃতি ফুটবল গোল্ডকাপ টুর্নামেন্ট দেখে মিয়ামী উচ্চ বিদ্যালয়ের ছাত্ররা ট্রাকযোগে ফেরার পথে এ মর্মান্তিক দুর্ঘটনা ঘটে। ট্রাকটি আবু তোরাব বাজারের কাছে নিয়ন্ত্রণ  হারিয়ে রাস্তা থেকে খালে পড়ে যায়। এ সময় ছাত্ররা ট্রাকের নিচে চাপা পড়ে। দুর্ঘটনার পর স্থানীয় এলাকাবাসী প্রথমে উদ্ধার কাজ চালিয়ে বেশ কিছু লাশ উদ্ধার করে। পরে সীতাকুণ্ড থেকে ফায়ার সার্ভিস এবং মিরসরাই থানা পুলিশ গিয়ে উদ্ধার কাজে অংশ নেয়।  দুর্ঘটনার খবর ছড়িয়ে পড়লে আশপাশের হাজার হাজার লোক ঘটনাস্থলে ছুটে আসে। এতে উদ্ধার তৎপরতা কিছুটা ব্যাহত হয়। স্থানীয়রা জানান, ট্রাকটিতে অন্তত ৬০ থেকে ৭০ জন ছাত্র ছিল। ফায়ার সার্ভিস এবং পুলিশ জানিয়েছে, বিকেল ৫টার দিকে উদ্ধার কাজ শেষ হয়েছে।  স্থানীয় উপজেলা চেয়ারম্যান গিয়াস  উদ্দিন জানিয়েছেন, নিহতের সংখ্যা ৫০ ছাড়িয়ে যেতে পারে। আত্মীয়-স্বজনের দাবি অনুযায়ী এখনো ৫ জন নিখোঁজ রয়েছে।  নিহতদের মধ্যে যাদের নাম পাওয়া গেছে, তারা হলো- তারেক (১৫), আরিফ (১৫), ইফতেখার (১৭), সাইফুল (১৭), শামসুদ্দিন (১০), নয়ণ (১০), রাজীব (১৪), মহিউদ্দিন (১০), শাহাদাত হোসেন (১১), আনন্দ (১০), মামুন (১২), রাজীব-২ (১১), জুয়েল (১৪), তারেক (১৫), লিটন (১৩), তোফাজ্জেল (১২), টিটু (১৮), শুভ (১৪), সাজু (১৭), সাজ্জাদ (১৭), সমীর (১২), আনোয়ার (৩৫), মো. আরিফ (১৫), রনি (১৩), মো. বাকীউল্লাহ (১৪), শফি (১২), সুজন (১৫), আসিফ  (১৫), রকিবুল ইসলাম (১৩), সাখাওয়াত হোসেন (১৬), ইমরান হোসেন (১৫), জাহেদ হোসেন (১৪), সুজন-২ (১৩), শরিয়তউল্লাহ (১৩), আমিন শরিফ (১১), রিয়াজ রহমান (১১), শাহাদাত হোসেন (১১), খাইরুল ইসলাম (১৩), আবুতোরাব ফাজিল মাদ্রাসার ছাত্র জিল্লুর রহমান। নিহতদের বেশিরভাগই আবুতোরাব সরকারি প্রাথমিক বিদ্যালয়, আবুতোরাব উচ্চ বিদ্যালয় এবং আবুতোরাব কলেজের শিক্ষার্থী বলে জানা গেছে।  চমেক হাসপাতাল সূত্রে জানা গেছে, এখানে আনা ১৫ জনের মধ্যে ৪ জন মারা যায়। আহত অবস্থায় ভর্তি আছে আরো ১১ জন। এখানে নিহতদের মধ্যে ৩ জনের নাম জানা গেছে। তারা  হলো- মেজবাহ উদ্দিন (১৩), শাহাদাত (১২) ও শামশুদ্দিন (১৫)। পুলিশ ও দমকল বাহিনীর সদস্যরা ইতিমধ্যে দুর্ঘটনা কবলিত ট্রাকটি উদ্ধার করেছে।  এই সড়ক দুর্ঘটনায় পুরো মিরসরাইজুড়ে বইছে শোকের মাতম। শোকে স্তব্ধ হয়ে পড়েছে পুরো উপজেলা। ইতিমধ্যে পুলিশের চট্টগ্রাম রেঞ্জের ডিআইজিসহ পুলিশ ও রu200c্যাবের ঊর্ধ্বতন কর্মকর্তারা ঘটনাস্থল পরিদর্শন করেছেন।  স্মরণকালের এই ভয়াবহ দুর্ঘটনায় শোক প্রকাশ করেছেন রাষ্ট্রপতি মো. জিল্লুর রহমান, প্রধানমন্ত্রী শেখ হাসিনা, বিরোধীদলীয় নেত্রী ও বিএনপির চেয়ারপার্সন বেগম খালেদা জিয়া, শিক্ষামন্ত্রী  নুরুল ইসলাম নাহিদ, খাদ্যমন্ত্রী ড. আব্দুর রাজ্জাক, যোগাযোগমন্ত্রী সৈয়দ আবুল হোসেন, প্রাথমিক ও গণশিক্ষা মন্ত্রী ডা. মো. আফছারুল আমীন ও প্রতিমন্ত্রী মোতাহার হোসেন, চট্টগ্রামের মেয়র মনজুর আলম, বিএনপির কেন্দ্রীয় নেতা আব্দুল্লাহ আল নোমানসহ চট্টগ্রাম ও মিরসরাই বিভিন্ন রাজনৈতিক, সামাজিক সংগঠেনের নেতারা।  দুর্ঘটনার খবর শোনার সাথে সাথে ঘটনাস্থল পরিদর্শনের জন্য নুরুল ইসলাম নাহিদ ও আফছারুল আমীন দ্রুত ঢাকা থেকে মিরসরাইয়ের উদ্দেশে রওনা হয়েছেন। টেলিফোনে সংশ্লিষ্ট কর্মকর্তাদের দুর্ঘটনায় নিহত ও আহতদের দ্রুত উদ্ধার এবং  আহতদের সুচিকিৎসার ব্যবস্থা করার জন্য তারা নির্দেশ দেন। মন্ত্রীরা নিহতদের আত্মার মাগফেরত কামনা করেন এবং শোকসন্তপ্ত পরিবারের সদস্যদের প্রতি সমবেদনা জানান।-নোয়াখালীনিউজ/১২জুলাই/০২০৩শ